เรื่องร้องเรียน (ความปลอดภัย,ถนน,กีดขวาง,ทางเท้า) วันที่ 2022-08-24 02:56:05 — แขวงบางยี่ขัน เขตบางพลัด กรุงเทพมหานคร
ปัญหาที่จะต้องพิจารณามีว่า  ตำแหน่งหรือจุดที่จอดรถจักรยานยนต์ในกรณีนี้  เป็นทางเท้าตามกฎหมายหรือไม่เพียงใด
เรื่องของ "ทาง" มีการกำหนดให้ความหมายไว้ ทั้งตามพ.ร.บจราจรทางบกฯ พจนานุกรมฯ และหรือบทนิยามภาษาไทย พอรวมความได้ว่าหมายถึงถนนหนทางต่างๆที่ประชาชนใช้ในการจราจร เป็นแนวหรือวิถีหรือพื้นที่สำหรับใช้สัญจร (รวมถึงเดิน) ไปมา 
 ส่วนทางเท้าหรือทางเดินเท้าหมายถึงพื้นที่ที่ทำไว้สำหรับคนเดิน ซึ่งอยู่ข้างใดข้างหนึ่งของทางหรือทั้งสองข้างของทาง หรือส่วนที่อยู่ชิดขอบทางซึ่งใช้เป็นที่สำหรับคนเดิน  เป็นทางสัญจรข้างถนนที่มักยกสูงขึ้นสำหรับให้คนเดิน เป็นส่วนหนึ่งของถนนที่ทำไว้ให้คนเดิน
สภาพทางหรือถนนข้าวสาร  ปูด้วยกระเบื้องตลอดสาย  โดยปูไปจนจดขอบหรือแนวของอาคารร้านค้ามีลักษณะเป็นผืนเดียวกัน ระดับเดียวกัน  ไม่มีการแบ่งแยกให้เห็นได้ชัดเจนว่า  ทางเท้าซึ่งก็น่าจะเริ่มต้นจากแนวเสาที่เรียงรายอยู่ทั้งสองขอบทางเดินรถหรือถนนนั้น  ไปสิ้นสุดณจุดใด
ทั้งนี้ก็คงไม่อาจจะตีความแบบเหมารวมได้ว่า  เมื่อมิได้กำหนดขอบเขตไว้ก็ต้องถือเอาว่าทุกตารางนิ้วที่ปูกระเบื้องไว้นั้น จะต้องเป็นทางเท้าหรือส่วนหนึ่งของทางเท้าทั้งหมด เพราะมิฉะนั้นแล้วทุกพื้นที่หรือทุกบริเวณซึ่งอยู่ข้างทางหรือข้างถนนโดยทั่วไปนั้น  ก็จะถูกเรียกว่าเป็นทางเท้าไปเสียทั้งสิ้นซึ่งย่อมไม่ถูกต้องตรงตามสภาพความเป็นอยู่จริงและตามนัยยะของกฎหมาย (พ.ร.บ.จราจรทางบกฯ มาตรา 4(11),103 ) ที่มุ่งหมายจำกัดความเป็นสำคัญไว้ให้เล็งถึงพื้นที่หรือส่วนหรือแนวที่อยู่ข้างหรือชิดขอบทางหรือถนน (ไม่ใช่อยู่ฝั่งข้างหรือชิดขอบอาคารหรือข้างหรือชิดติดประตูหน้าอาคารร้านค้าหรือทางเข้าออก ) ซึ่งใช้เป็นที่หรือแนววิถีสำหรับคนเดินไปมา  จึงจะเรียกได้ว่าหรือถือได้ว่าเป็นทางเท้า
ตำแหน่งหรือจุดที่จอดรถจักรยานยนต์ในกรณีนี้    แม้หากจะฟังว่าเป็นพื้นที่ที่ประชาชนสามารถใช้ประโยชน์หรือใช้สัญจรได้ด้วยก็ตาม แต่โดยสภาพตามปกติทั่วไปแล้ว  เห็นได้ชัดว่ามิใช่มีไว้หรือจัดไว้โดยตรงหรือทำไว้ด้วยความมุ่งหมายเพื่อเป็นช่องทางเป็นแนววิถีหรือพื้นที่สำหรับให้คนเดินเท้าสัญจรหรือเดินผ่านไปมา  เพราะเป็นส่วนที่อยู่ (บริเวณใต้ชายคาอาคาร ) ประชิดติดกับประตูหน้าอาคารเป็นแนวในหน้าอาคาร เป็นทางเข้าออกบ้านหรืออาคารร้านค้าของเจ้าของหรือผู้ครอบครองหรือผู้ประกอบกิจการในอาคารหรือบุคคลทั่วไปที่เข้าออกเพื่อใช้บริการในสถานประกอบการนั้น  อันเป็นการใช้สอยใช้ประโยชน์ในพื้นที่ส่วนรวมของประชาชนคนทั่วไป  ในลักษณะหรือในสัดส่วนที่ทำให้เกิดความสมดุลระหว่างทางเดินเท้ากับอาคารร้านค้าริมทางเดินทางนั้น นอกจากนี้ในพรบ. รักษาความสะอาดฯมาตรา 6 ยังแสดงให้เห็นหรือเป็นการยอมรับอยู่ในตัวว่ายังมีพื้นที่ส่วนที่เรียกว่าเป็นบริเวณอาคารที่อยู่ติดกับทางเท้า  ซึ่งกฎหมายกำหนดให้เจ้าของหรือผู้ครอบครองอาคารหรือผู้ประกอบการในอาคาร  มีหน้าที่ดูแลรักษาความสะอาดทางเท้าที่อยู่ติดกับอาคารหรือบริเวณของอาคาร ขณะเดียวกันก็ย่อมมีสิทธิ์ในการใช้ประโยชน์ในพื้นที่บริเวณ (ด้านหน้า ) อาคารที่อยู่ติดกับทางเท้านั้นด้วย เช่นเดียวกับประชาชนคนทั่วไปที่มีสิทธิ์ใช้สอยอย่างเช่นการจอดรถจักรยานยนต์   ที่มิได้อยู่ในแนวพื้นที่หรือวิถีที่ผู้คนใช้เดินเท้าสัญจรไปมา มิได้ก่อหรือมีส่วนทำให้เกิดปัญหาการจราจรหรือการสัญจรของผู้คน   มิได้ทำให้เสียช่องทางเดินเท้าที่มีอยู่หรือเป็นอยู่จริง   มิได้ก่อให้เกิดความเดือดร้อนรำคาญขึ้นในบริเวณดังกล่าว  มิได้ก่อให้เกิดความเดือดร้อนเสียหายด้วยประการใดๆต่อบุคคลหนึ่งบุคคลใดหรือต่อประโยชน์สาธารณะ มิได้ทำให้เกิดความไม่ปลอดภัย ความไม่สะดวกสบายหรือกีดขวางหรือเป็นอุปสรรคต่อความปลอดภัยในการสัญจรไปมาของผู้ใช้ทางเท้าหรือคนเดินเท้า  และมิได้ทำให้เกิดความไม่สะอาดหรือความไม่เป็นระเบียบเรียบร้อยของบ้านเมืองแต่ประการใดด้วย
ดังนี้จากเหตุผลและข้อเท็จจริงที่ได้นำเรียนมาด้วยความเคารพโดยตลอดแล้วนั้น  แม้กรุงเทพมหานครหรือสำนักงานเขตพระนครและเจ้าหน้าที่เทศกิจ  จะมีอำนาจหน้าที่ในการควบคุมดูแลทางหรือพื้นที่สาธารณะ  เพื่อประโยชน์ใช้สอยของประชาชนในท้องที่ที่รับผิดชอบซึ่งรวมถึงถนนข้าวสารนี้ด้วยตามพ.ร.บ.รักษาความสะอาดฯโดยมีอำนาจออกคำสั่งหรือมาตรการใดๆ เพื่อดูแลรักษาความสงบเรียบร้อยและความสะอาดบริเวณทางหรือพื้นที่สาธารณะได้   แต่ในทางกลับกันประชาชนหรือบุคคลใดๆก็ย่อมมีสิทธิเสรีภาพในการกระทำการใดๆไม่เกินขอบเขตที่กฎหมายให้สิทธิหรือไม่ได้มีผลกระทบต่อสิทธิและเสรีภาพของผู้อื่นจนเกินสมควร  อันถือได้ว่าเป็นการกระทำที่ชอบด้วยกฎหมายซึ่งทางเทศกิจไม่มีอำนาจออกคำสั่งหรือใช้มาตรการทางกฎหมายมาควบคุมการกระทำนั้นได้ 
จึงเรียนมาเพื่อทุกหน่วยงานทุกท่านที่เกี่ยวข้อง  จะกรุณาพิจารณาทบทวนอำนาจหน้าที่และการใช้มาตรการทางกฎหมายในกรณีนี้  ให้เป็นไปโดยความถูกต้องชอบธรรม ซึ่งรวมถึงการตีความกฎหมายให้เป็นไปในทางได้ผลสมความมุ่งหมายหรือถูกต้องตามเจตนารมณ์แห่งบทบัญญัติของกฎหมายอย่างแท้จริง  อันจะยังให้เกิดประโยชน์สุขแก่ประชาชนและสังคมโดยทั่วกันครับผม